钦定古今图书集成/理学汇编/文学典/第053卷 > 韦应物
## 钦定古今图书集成/理学汇编/文学典/第053卷 > 韦应物

按：《全唐诗话》李肇《国史补》云：“开元后，位卑而名著，李
北海邕、王江宁昌龄、李馆陶、郑广文虔、元鲁山德秀、
萧功曹颖士、张长史旭、独孤常州及崔比部元翰、梁
补阙肃、韦苏州其一也。”应物《仕宦本末》，似止于苏。按
白傅《答禹锡》云：“敢有文章替左司”，谓应物也。官称亦
止此。

按《西溪丛语》：葛蘩挍《苏州韦刺史集》十卷，今平江板
本是也。刺史，洛阳人，姓韦氏，名应物。正元中以左司
郎中出为苏州刺史。书目姓名略见《唐书艺文志》。其
详不载于正史，不可得而考也。今观其《逢杨开府》诗
云：“少事武皇帝，无赖恃恩私。身作里中横，家藏亡命
儿。朝持樗蒲局，暮窃东邻姬。司隶不敢捕，立在白玉
墀。骊山风雪夜，长杨羽猎时。一字都不识，饮酒肆顽
痴。武皇升仙去，憔悴被人欺。读书事已晚，把笔学题
诗。两府始收迹，南宫谬见推。非才果不容，出守抚惸
嫠。忽逢杨开府，论旧涕俱垂。坐客何由识，唯有故人
知。”又《温泉行》云：“出身天宝今年几，顽钝如锤命如纸。
作官不了却来归，还是杜陵一男子。”又云：“身骑厩马
引天仗，直入清华列御前。”是尝为三卫而踪迹不羁
也。《燕李录事》诗云：“与君十五侍皇闱。”又《京师叛乱寄
诸弟》云：“弱冠遭世难，二纪犹未平。”当天宝十五载六
月，明皇避安禄山之难，是年应物年二十。至宝应元
年建己月，上皇崩，则武皇升仙之时，应物年二十七。
又《示从子河南尉班诗序》云：“永泰中，予任洛阳丞”，则
应物年二十九。及其来吴，《赠旧识》云：“少年游太学，负
气蔑诸生。蹉跎三十载，今日海隅行。”则少尝游太学，
盖武皇升仙后二年入大学，遂为丞也。自洛阳丞为
京兆府功曹。大历十四年，自鄠县令别除栎阳令，以
疾归善福精舍。建中二年，由前资除比部员外郎，出
为滁“州，改判江州，改左司郎中。贞元初，又历苏州。罢
守，寓居永定精舍。”以诗考之，历官次序如此。广德二
年，乃为洛阳丞。自京师叛乱之后，至德、乾元、上元、宝
应，数年间，折节读书，遂入仕，而因请之微官也。《善福
精舍书注》：“建中二年，除比部”，则应物年四十五。建中
四年十月三日，京师兵乱，自滁州间道遣使。明年兴
元甲子岁五月九日使还，寄诸弟作诗云：“岁暮兵戈
乱京国，帛书间道访存亡。”乃德宗幸奉天时，应物年
四十八，自后守九江，至为苏州刺史，计其年五十馀
矣。以集中事及时人所称，考，其仕官如此，得非遂止
于苏邪？按白居易《苏州答刘禹锡》诗云：“敢有文章替
左司”，左司，盖谓应物也。官称止如此。其集中诗《寄大
梁诸友》云：“分竹守南谯，弭节过梁地。”则是守亳时也。
篇末云：“相敦在勤事，海内方劳师。”似与兴元甲子不
远。又唐小说载与诸公倡和，称韦十九。林宝《姓纂》云：
“周逍遥公敻之后，左仆射扶阳公持，价生司门郎中
令仪，令仪生銮，銮生应物，应物生监察御史、河东节
度掌书记。”庆复李肇《国史补》云：“为人性高洁，鲜食寡
欲，所居焚香扫地而坐。其为诗，驰骤建安已还，各得
风韵。”又云：“开元以后，位卑而著名者：李北海、王江宁、
李馆陶、郑广文、元鲁山、萧功曹、张长史、独孤常州、崔
比部、梁补阙、韦苏州。”其大略可见如此。